รัฐแนะประชาชนช่วยแจ้งจนท.หากพบผู้ขายสลากแพง
สรรเสริญ เตือนสลากเกินราคา"ผิดจริงจับจริง" ชี้รัฐให้กำไร 9.60 บาทต่อใบน่าจะเพียงพอแล้วแนะประชาชนร่วมแจ้งเจ้าหน้าที่หากพบขายเกินราคา
3 มิ.ย. 2558

สรรเสริญ เตือนสลากเกินราคา"ผิดจริงจับจริง" ชี้รัฐให้กำไร 9.60 บาทต่อใบน่าจะเพียงพอแล้วแนะประชาชนร่วมแจ้งเจ้าหน้าที่หากพบขายเกินราคา
พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี เปิดเผยถึงสถานการณ์กาจำหน่ายสลากกินแบ่งรัฐบาล ประจำงวดวันที่ 16 มิถุนายน ซึ่งเป็นช่วงหลังการจักระเบียบและวางกฎเกณฑ์ รวมทั้งตั้งราคาต้นทุนจากกองสลากใหม่แล้ว  พบว่า ยังไม่มีผู้ค้าสลากที่ไม่ปฏิบัติตามข้อตกลงและเงื่อนไขที่วางกันไว้  แต่หากมีจะดำเนินการตามระเบียบที่วางไว้
"รัฐบาลได้ปรับโครงสร้างใหม่ทำให้ต้นทุนผู้ประกอบการลดลง และมีกำไรเพิ่มขึ้นจากเดิม ใบละ 5.60 บาท เป็นใบละ 9.60 บาท ซึ่งถือว่าเป็นกำไรที่มากพอสมควรแล้ว  หากจะมีผู้จำหน่ายสลากเกินราคา ก็ถือเป็นการเอาเปรียบผู้บริโภค ไม่รักษากติกา ต้องดำเนินการลงโทษตามระเบียบที่กำหนดไว้ โดยเจ้าหน้าที่จะเริ่มออกสุ่มสำรวจการจำหน่ายสลากตั้งแต่วันพรุ่งนี้เป็นต้นไป โดยจะเน้นดำเนินการลงโทษสาวไปที่ต้นตอคนที่รับสลากมาปล่อยในราคาสูง"พล.ต.สรรเสริญกล่าว
พล.ต.สรรเสริญ กล่าวอีกอว่า  อยากขอให้พี่น้องประชาชน รักษาสิทธิ์ของตนเอง อย่าให้ถูกเอารัดเอาเปรียบ เพราะประชาชนทราบต้นทุนที่แท้จริงแล้ว  
ทั้งนี้อยากให้พี่น้องประชาชน มีส่วนร่วมมือกับรัฐบาลในการแก้ไขปัญหานี้  โดยใช้แนวทาง "เลือก ร้อง ลืม"  กล่าวคือ
"เลือก" ซื้อเฉพาะจากร้านหรือผู้ค้าที่ปฏิบัติตามกฎหมาย จำหน่ายในราคา 80 บาท
"ร้อง" คือ ร้องเรียนมายังเจ้าหน้าที่ตำรวจ เพื่อให้ลงโทษเอาผิด และไม่ต้องกลัวว่าจะเป็นการรังแก พี่น้องผู้เดินขายสลากซึ่งทำงานเหนื่อยมากอยู่แล้ว  เพราะเราจะเน้นสาวไปถึงต้นตอผู้ปล่อยสลากทีละชั้น แล้วลงโทษตัวกลางที่ปล่อยเกินราคา
"ลืม"  คือทำลืมที่จะซื้อไปสักงวด สองงวด เพื่อให้บทเรียนแก่ผู้ค้าที่ไม่เคารพกติกาบ้านเมือง  และไม่ต้องกังวลว่าจะไม่มีเงินเข้ารัฐ สลากเหลือรัฐจะเดือดร้อน  เพราะเป็นการจำหน่ายขาดไปให้ผู้ค้าแล้ว  การให้บทเรียนเช่นนี้ต้องใช้พลังของผู้บริโภคร่วมมือกัน จึงจะสำเร็จ